钦定古今图书集成/明伦汇编/闺媛典/第336卷 > 周弘禴继室董氏
## 钦定古今图书集成/明伦汇编/闺媛典/第336卷 > 周弘禴继室董氏

按《列朝诗集》，西陵董氏，小字少玉，麻城周弘禴之继
室也。弘禴字元孚，抗直谈经济，以贾生陆贽自命。元
配汪，封安人。生五子一女，少玉抚之如己出。元孚抗
疏，两遭贬谪，间关万里，少玉皆共之。贬雁门，厄于灵
丘、广昌间，三日不火食，僮仆皆悲泣，少玉哦诗自如。
量移括苍，道彭蠡湖。舟将覆，口咏唐子方“平生仗忠
信”之句，以慰元孚。居括逾年，以羸病死，年二十有九。
元孚属冯开之为立传，而辑其遗稿，求序于王元美。
元孚曰：“少玉自于归后，始从余学诗，诗既成，欲序而
行之。少玉笑曰：‘妾幸而为君妇，得稍知诗，亦不幸而
为君妇，即有一二佳句，而人必以为出君手也，何以
诗为’。”今吾悲少玉之死，乃辑其遗诗，“而又悲其早死，
而未见其止也。”元美曰：“固也。今少玉不死，其诗日进，
元孚它时篇什流传，又安知人不以为出少玉手乎？”
檇李戚云雁曰：“元孚诗渔猎百家，牢笼诸体，而少玉
则居然唐调。少玉今日之诗，固已能自别于元孚，而
元孚它日之诗，亦前知其不为少玉所掩，元美何虑
之深也！元孚好自负”其诗，又谓“少玉之《诗》，经其指授”，
故二公之微词如此。